**Povzetek revizijskega poročila *Pravilnost poslovanja Občine Žužemberk v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Žužemberk v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Žužemberk v delu, ki se nanaša na dodeljevanje tekočih transferov v letu 2012, izreklo *mnenje s pridržkom,* ker Občina Žužemberk ni poslovala v skladu s predpisi v naslednjih primerih:

* pred plačilom ni mogla v celoti preveriti višine obveznosti iz računov za stroške storitev v zavodih za odrasle; ni vzpostavila finančnega poslovodenja, ki bi ji omogočil ustrezen nadzor nad plačilom razlike med ceno programov v vrtcih in plačili staršev; pred plačilom ni preverila pravnega temelja in višine obveznosti, ki izhaja iz verodostojne knjigovodske listine;
* z izvajalci programov na področju športa, kulture in turizma je sklenila pogodbe, ki so bile v neskladju z razpisno dokumentacijo;
* z 12 prejemniki sredstev, ki jim je izplačala sredstva v skupnem znesku 1.280 evrov, ni sklenila pogodb o dodelitvi sredstev;
* na podlagi prejetih vlog je dvema prejemnikoma na področju športa dodelila sredstva v skupnem znesku 180 evrov, dvema prejemnikoma na področju kulture v skupnem znesku 150 evrov ter devetim prejemnikom na področju turizma in drugih področjih sredstva v skupnem znesku 950 evrov, ne da bi prej izvedla javni razpis;
* deset računov je plačala z zamudo, in sicer v roku od 58 do 82 dni po prejemu posameznega računa;
* osnovnima šolama, katerih ustanoviteljica je, je plačala skupaj 106.265 evrov za materialne stroške, ne da bi z njima sklenila pogodbi o financiranju.

Računsko sodišče je Občini Žužemberk podalo *priporočilo* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 5. decembra 2014